S-334/2016

Mál þetta, sem dómtekið var þann 10. apríl sl., er höfðað með ákæru lögreglustjórans á Suðurlandi, dagsettri 7. desember 2016 á hendur ákærða, D-kk-þgf Þ-kk-þgf H-kk-þgf, til heimilis að Jötunsölum 2, Kópavogi

„fyrir þjófnað og umferðarlagabrot

I.

með því að hafa að kvöldi þriðjudagsins 31. maí 2016 brotist inn í bifreiðina [...] þar sem hún stóð á bifreiðastæði við Icelandair Hotel að Klettsvegi 1 í Vík í Mýrdal með því að brjóta rúðu hægra megin að framan með grjóthnullungi og stela úr bifreiðinni GPS tæki, myndavél og gleraugnahulstri að óþekktu verðmæti.

Telst brot ákærða varða við 1. mgr. 244. gr. almennra hegningarlaga nr. 19, 1940.

II.

með því að hafa skömmu síðar sama kvöld og frá greinir í ákærulið I., ekið bifreiðinni [...] vestur Klettsveg í Vík, óhæfur til að stjórna bifreiðinni örugglega vegna áhrifa amfetamíns og terahýdrókannabínóls.

Telst brot ákærða varða við 1. mgr., sbr. 2. mgr. 45. gr. a. umferðarlaga nr. 50,1987, sbr. 1. mgr. 100. gr. nefndra umferðarlaga.

Þess er krafist að ákærði verði dæmdur til refsingar og til að sæta sviptingu ökuréttar samkvæmt 101. og 102. gr. umferðarlaga nr. 50, 1987 með áorðnum breytingum og til greiðslu alls sakarkostnaðar.

Einkaréttarkröfur:

Í málinu gerir S-kvk-nf A-kvk-nf M-kvk-nf hdl. kröfu fyrir hönd Bílaleigunnar Ísaks ehf., um að ákærða verði gert að greiða skaðabætur, samtals að fjárhæð kr. 380.607,- með vöxtum skv. 1. mgr. 8. gr. laga nr. vexti og verðtryggingu nr. 38/2001 frá 31. maí 2016 þar til 30 dagar eru liðnir frá birtingu kröfunnar, en síðan með dráttarvöxtum skv. 1. mgr. 6. gr., sbr. 9. gr. sömu laga, frá þeim degi til greiðsludags.“

Ákærði játar sök samkvæmt ákærulið I en krefst sýknu af öllum kröfum ákæruvaldsins vegna ákæruliðar II. Þá krefst hann þess að bótakröfu verði vísað frá dómi. Ákærði krefst þess að málsvarnarlaun verði að hluta til eða að öllu leyti greidd úr ríkissjóði.

Ákæruliður I.

Ákærði játar sök samkvæmt þessum ákærulið og vísast um málavexti til ákæruskjals. Sannað er að ákærði hefur gerst sekur um þá háttsemi sem honum er gefin að sök í þessum lið ákæru og þar þykir rétt færð til refsiákvæða.

Málavextir, ákæruliður II.

Kl. 22:08 þriðjudaginn 31. maí 2016 var óskað eftir aðstoð lögreglu vegna rúðubrots í bifreið sem stóð við Icelandair Hotel í Vík í Mýrdalshreppi. Var búið að brjóta rúðu hægra megin að framan í bifreið sem bar skráningarmerkið [...], en fastanúmer hennar er [...]. Kl. 22:47 sama kvöld hafði lögreglan afskipti af akstri bifreiðarinnar [...] þar sem henni var ekið vestur Klettsveg, frá tjaldsvæði að umræddu hóteli. Ákærði var ökumaður bifreiðarinnar og viðurkenndi hann að hafa brotist inn í bifreið við hótelið með því að brjóta rúðu í henni og stolið úr henni GPS tæki, myndavél og gleraugnahulstri. Grunur lék á því að ákærði væri undir áhrifum fíkniefna og haft er eftir honum í lögregluskýrslu að hann hefði reykt kannabisefni og tekið amfetamín fyrir um tveimur sólarhringum. Lögreglan fór að C og hafði þar tal af [...] , bróður ákærða og jafnframt var haft tal af móður ákærða og henni kynnt málið eins og segir í lögregluskýrslu. Ákærði var færður á heilsugæslustöðina í Vík og kl. 00:30 var tekið þvagsýni úr honum og kl. 00:32 var honum tekið blóðsýni. Ákærði var síðan fluttur til Selfoss og kl. 03:05 var haft samband við verjanda ákærða og þá var barnaverndarnefnd kynnt málið kl. 03:17. Samkvæmt matsgerð rannsóknastofu í lyfja- og eiturefnafræði fundust amfetamín og tetrahýdrókannabínólsýra í þvagi ákærða og í blóði hans mældust 25 ng/ml af amfetamíni og 0,7 ng/ml af tetrahýdrókannabínóli. Framburðarskýrsla var tekin af ákærða á lögreglustöðinni á Selfossi frá kl. 14:52 til kl. 15:03 miðvikudaginn 1. júní 2016 og hlýddi verjandi hans á yfirheyrsluna í síma, en hann mun ekki hafa haft tök á því að vera viðstaddur. Ákærði kannaðist við að hafa neytt fíkniefna tveimur til þremur sólarhringum fyrir aksturinn og hafi hann þá notað kókaín, amfetamín og eitthvað af „grasi“, en hann hafi talið að efnin hefðu átt að vera farin úr líkama hans.

Framburður ákærða og vitna fyrir dómi.

Ákærði óskaði ekki eftir því að tjá sig um sakarefnið við aðalmeðferð málsins.

Vitnið A lögreglumaður skýrði svo frá í símaskýrslu fyrir dómi að ákærði hefði verið grunaður um innbrot í bifreið og hefði hann viðurkennt að hafa brotið rúðu í bifreiðinni og stolið munum úr henni. Hann kvaðst hafa fundið kannabislykt af ákærða og hafi hann þá viðurkennt neyslu á kannabisefnum. Hafi þá verið farið heim til bróður ákærða og þar hafi móðir ákærða verið og hafi henni verið kynntir málavextir. Henni hafi verið kynnt nákvæmlega hvaða ferli færi í gang, þ.e. blóðsýnataka og annað. Hafi verið farið með ákærða í sýnatöku og minnti hann að móður hans hefði verið boðið að koma með. Hann kvað barnaverndarnefnd hafa verið tilkynnt um málið eftir sýnatökur. Þá hafi verið haft samband við verjanda en hann mundi ekki hvort það hafi verið fyrir eða eftir sýnatökuna.

Vitnið B, deildarstjóri rannsóknarstofu í lyfja- og eiturefnafræði, staðfesti matsgerð sína í símaskýrslu fyrir dómi.

Niðurstaða.

Ákærða er í þessum lið ákærunnar gefið að sök að hafa ekið bifreið undir áhrifum amfetamíns og tetrahýdrókannabínóls. Ákærði neitar sök og byggir vörn sína á því að ákæruvaldi hafi verið óheimilt að byggja á sýnum þeim sem tekin voru undir rannsókn málsins og því sem lögreglumaður segist í frumskýrslu hafa haft eftir ákærða. Er þessi afstaða byggð á því að ákærði hafi aðeins verið 17 ára að aldri þegar atvik gerðust. Ekki er um það deilt að ákærði ók bifreiðinni og þá er ekki ágreiningur um þær niðurstöður rannsókna á blóði og þvagi ákærða sem lýst er hér að framan. Nægilega er upplýst að móður ákærða var gerð grein fyrir því hvaða sakir voru bornar á hann og hvaða ferli færi í gang að því er sýnatökur varðaði og er ekki fram komið að hún hafi gert neinar athugasemdir þar að lútandi. Ákærði játaði við yfirheyrslu hjá lögreglu að hafa neytt fíkniefna tveimur til þremur sólarhringum fyrir aksturinn og fylgdist verjandi ákærða með yfirheyrslunni í gegnum síma. Að mati dómsins hefur umræddra sýna verið aflað með lögmætum hætti og með hliðsjón af niðurstöðum þeirra er því sannað án nokkurs vafa að ákærði hafi gerst sekur um þá háttsemi sem honum er gefin að sök í þessum ákærulið og þar þykir rétt færð til refsiákvæða.

Samkvæmt framlögðu sakavottorði ákærða var ákvörðun refsingar hans frestað skilorðsbundið í tvö ár fyrir þjófnað með dómi uppkveðnum þann 5. apríl 2016. Þann 30. maí sama ár var hann dæmdur til að greiða 100.000 krónur í sekt fyrir brot gegn 217. gr. almennra hegningarlaga og þann 27. september sama ár var honum ekki gerð sérstök refsing fyrir brot gegn fíkniefnalöggjöf.

Ákærði hefur með háttsemi sinni rofið skilorð dómsins frá 5. apríl 2016 og ber því að taka hann upp með vísan til 60. gr. almennra hegningarlaga. Refsing ákærða þykir hæfilega ákveðin með vísan til 77. gr. sömu laga fangelsi í 45 daga en fullnustu hennar skal frestað og fellur hún niður að liðnum tveimur árum frá birtingu dómsins haldi ákærði almennt skilorð 57. gr. almennra hegningarlaga nr. 19/1940. Ákærði greiði einnig 70.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 6 daga.

Með vísan til þeirra lagaákvæða er í ákæru greinir ber að svipta ákærða ökurétti í 4 mánuði frá birtingu dómsins að telja.

Bótakrafa er þannig sundurliðuð að krafist er bóta vegna skemmda sem urðu á bifreiðinni [...] að fjárhæð 214.244 krónur auk bóta vegna afnotamissis að fjárhæð 166.363 krónur, en kröfuhafi segist hafa orðið fyrir tekjumissi þar sem hann hafi ekki getað leigt bifreiðina út á meðan hún var í viðgerð. Í greinargerð er einnig krafist lögfræðikostnaðar er sú krafa er ekki tekin upp í ákæru og kemur hún ekki frekar til greina. Að öðru leyti er framangreind bótakrafa nægum gögnum studd og verður hún tekin til greina eins og nánar greinir í dómsorði.

Þá ber með vísan til 1. mgr. 218. gr. laga nr. 88/2008 um meðferð sakamála að dæma ákærða til greiðslu alls sakarkostnaðar, þar með talinn útlagðan kostnað vegna matsgerðar, 155.641 krónu og málsvarnarlaun skipaðs verjanda hans, S-kk-ef K-kk-ef K-kk-ef hrl., 500.000 krónur að meðtöldum virðisaukaskatti auk ferðakostnaðar lögmannsins, 37.620 krónur.

H-kk-nf O. A-kk-nf dómstjóri kveður upp dóm þennan.

Dómsorð:

Ákærði, D-kk-nf Þ-kk-nf H-kk-nf, sæti fangelsi í 45 daga en fullnustu refsingarinnar skal frestað og fellur hún niður að liðnum tveimur árum frá birtingu dómsins haldi ákærði almennt skilorð 57. gr. almennra hegningarlaga nr. 19/1940. Ákærði greiði einnig 70.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 6 daga.

Ákærði er sviptur ökurétti í 4 mánuði frá birtingu dómsins að telja.

Ákærði greiði Bílaleigunni Ísak ehf. 380.607 krónur með vöxtum skv. 1. mgr. 8. gr. laga nr. 38/2001 frá 31. maí til 15. mars 2017 en frá þeim tíma með dráttarvöxtum skv. 1. mgr. 6. gr., sbr. 9. gr. sömu laga til greiðsludags.

Ákærði greiði allan sakarkostnað, þar með talinn útlagðan kostnað vegna matsgerðar, 155.641 krónu og málsvarnarlaun skipaðs verjanda hans, S-kk-ef K-kk-ef K-kk-ef hrl., 500.000 krónur að meðtöldum virðisaukaskatti auk ferðakostnaðar lögmannsins, 37.620 krónur.

H-kk-nf O. A-kk-nf